CELEX: 62021TN0235
Language: el
Date: 2021-04-28 00:00:00
Title: Υπόθεση T-235/21: Προσφυγή της 28ης Απριλίου 2021 — Δημοκρατία της Βουλγαρίας κατά Επιτροπής

5.7.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 263/25
            
         
      Προσφυγή της 28ης Απριλίου 2021 — Δημοκρατία της Βουλγαρίας κατά Επιτροπής
      (Υπόθεση T-235/21)
      (2021/C 263/34)
      Γλώσσα διαδικασίας: η βουλγαρική
      
         Διάδικοι
      
      
         Προσφεύγουσα: Δημοκρατία της Βουλγαρίας (εκπρόσωποι: Ts. Mitova και L. Zaharieva)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την εκτελεστική απόφαση (ΕΕ) 2021/261 της Επιτροπής, της 17ης Φεβρουαρίου 2021, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) (1), κατά το μέρος που αφορά τη θέση του προϋπολογισμού 6200, καθόσον αποκλείει από τη χρηματοδότηση της Ευρωπαϊκής Ένωσης δαπάνες της Δημοκρατίας της Βουλγαρίας σχετικά με το ΕΓΤΕ ύψους 7 656 848,97 ευρώ, και
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει πέντε λόγους.
      
                  1.
               
               
                  Με τον πρώτο λόγο προβάλλεται παράβαση του άρθρου 52 του κανονισμού 1306/2013 (2) σε συνδυασμό με το άρθρο 34 του κανονισμού 908/2014 (3) και τις κατευθυντήριες γραμμές για τον υπολογισμό των δημοσιονομικών διορθώσεων του 2015 (4), προσβολή των δικαιωμάτων άμυνας και παραβίαση των αρχών της καλόπιστης συνεργασίας, της εκατέρωθεν ακροάσεως και της χρηστής διοίκησης, λόγω της μεταβολής της νομικής βάσης όσον αφορά τη διαδικασία εκκαθάρισης ως προς τη συμμόρφωση, δυνάμει της οποίας οι δαπάνες τις οποίες αφορά η επίδικη απόφαση αποκλείστηκαν από τη χρηματοδότηση της Ένωσης.
               
            
                  2.
               
               
                  Με τον δεύτερο λόγο προβάλλεται παράβαση του άρθρου 296 ΣΛΕΕ λόγω της αντιφατικής και ανεπαρκούς αιτιολόγησης της απόφασης 2021/261.
               
            
                  3.
               
               
                  Με τον τρίτο λόγο προβάλλεται παράβαση του άρθρου 54, παράγραφος 5, στοιχείο α', σε συνδυασμό με το άρθρο 54, παράγραφος 1, του κανονισμού 1306/2013, λόγω της εσφαλμένης ερμηνείας στην οποία προέβη η Ευρωπαϊκή Επιτροπή, κατά την οποία, εν προκειμένω, η προθεσμία 18 μηνών που προβλέπεται στο άρθρο 54, παράγραφος 1, του κανονισμού 1306/2013, αρχίζει να τρέχει αφότου «παραληφθ[ούν] από τον οργανισμό πληρωμών» οι τελικές εκθέσεις της OLAF.
               
            
                  4.
               
               
                  Με τον τέταρτο λόγο προβάλλεται παράβαση του άρθρου 54, παράγραφος 5, στοιχείο γ', σε συνδυασμό με το άρθρο 54, παράγραφος 1, του κανονισμού 1306/2013, παράβαση του άρθρου 325 ΣΛΕΕ και παραβίαση των αρχών της ασφάλειας δικαίου και της δικονομικής αυτονομίας, λόγω του αβάσιμου και εσφαλμένου συμπεράσματος της Ευρωπαϊκής Επιτροπής, κατά το οποίο ο οργανισμός πληρωμών δεν ενήργησε με τη δέουσα επιμέλεια προκειμένου να προσδιορίσει τα επίδικα ποσά και επέδειξε αμέλεια καθόσον δεν κίνησε τη διοικητική διαδικασία ανάκτησης των ποσών εντός της προθεσμίας που προβλέπεται στο άρθρο 54, παράγραφος 1, του κανονισμού 1306/2013.
               
            
                  5.
               
               
                  Με τον πέμπτο λόγο προβάλλεται ότι το ο προσδιορισμός του ποσού στην επίδικη απόφαση σχετικά με τις δαπάνες που αποκλείστηκαν από τη χρηματοδότηση της Ένωσης πραγματοποιήθηκε χωρίς να τηρηθούν οι κανόνες του άρθρου 54 του κανονισμού 1306/2013 και παραβιάζει την αρχή της αναλογικότητας.
               
            
         (1)  ΕΕ L 59, 2021, σ. 10.
      
      
         (2)  Κανονισμός (EE) 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ 2013, L 347, σ. 549).
      
         (3)  Εκτελεστικός κανονισμός (ΕΕ) 908/2014 της Επιτροπής, της 6ης Αυγούστου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά τους οργανισμούς πληρωμών και άλλους οργανισμούς, τη δημοσιονομική διαχείριση, την εκκαθάριση λογαριασμών, τους κανόνες σχετικά με τους ελέγχους, τις εγγυήσεις και τη διαφάνεια (ΕΕ 2014, L 255, σ. 59).
      
         (4)  C(2015) 3675 final.